નાટક જ્યારે પુસ્તક રૂપે પ્રગટ થયું ત્યારે એની પ્રસ્તાવનામાં જ્હોન ગસનેરે લખ્યું, ‘ દલીલબાજીને બદલે લેખકોએ સૈનિકો જેવી રીતે યુદ્ધની ક્ષણોમાં જીવતા તેનું વાસ્તવિક જીવન દોર્યું છે. લેખકોએ યુદ્ધ સાથે સંકળાયેલા ગ્લેમર/ભભકનું વાસ્તવિક આલેખન કર્યું છે. નાટકના પાત્રો ‘નોન હિરોઈક એક્શન' આચરે છે, આને લીધે વધુ પડતી માત્રામાં થતું શરાબ સેવન, અપશબ્દોનો વપરાશ પણ દેખા દે છે. વળી સૈનિકોને થતું લશ્કરી ભભકનું નિરસન પણ નિરૂપાયું છે. અલબત્ત સૈનિકોની ફરજ પ્રત્યેની નિષ્ઠા જોડે કોઈ ચેડાં નથી થયા. એ એકદમ અકબંધ છે. સ્પષ્ટ છે અગાઉ અમેરિકા ખાતે આવા પ્રકારનું નાટક ક્યારેય ભજવાયું ન હતું. આર્થર હોપકિન્સે નિર્માતા અને દિગ્દર્શક તરીકે નાટકના દરેકે દરેક પાસાનું ઝીણું ઝીણું ધ્યાન રાખ્યું. સાર્જન્ટ ક્વઇર્ટ તરીકે સોહામણા વિલિયમ બોયડની અને કેપ્ટાન ફ્લેગ તરીકે બરછટ દેખાતા લ્યુઇ વ્હાલહેમની વરણી કરી.